Diari Oficial de la Generalitat Valenciana


Sumari del DOGV 3667, del 17-01-2000 (2000/230)

DECRET 6/2000, d’11 de gener, del Govern Valencià, pel qual es crea la Comissió Interdepartamental per al Foment de la Societat de la Informació.
-------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2000/01/11/6/dof/vci/html**

### Dades del document

Número de DOGV
:   3667

Data del DOGV
:   17-01-2000

Secció del DOGV
:   I. DISPOSICIONS GENERALS

Número del document
:   2000/230


Data del document
:   11-01-2000

Organisme emissor
:   Presidència de la Generalitat

Tipus de document
:   Decret

Descriptors 

:   * informació
    * legislació

DECRET 6/2000, d'11 de gener, del Govern Valencià, pel qual es crea la Comissió Interdepartamental per al Foment de la Societat de la Informació. [2000/X230]
  
El progrés de les societats i l'augment del benestar individual està indissolublement lligat a la investigació científica i als avenços tecnològics, de manera especial quan la immensa majoria dels ciutadans i ciutadanes en tenen accés fàcil, ràpid i còmode als resultats pràctics. Mentre no es produeix l'ús generalitzat de tals innovacions, dels nous productes derivats d'aquella investigació i d'aquests avenços, en tant que no es popularitzen, no es pot parlar estrictament d'evolució o de revolució científica i tecnològica que determine el trànsit d'unes formes de crear, de produir, de consumir i de relacionar-se, a d'altres de noves i més modernes, en definitiva, d'una cultura a l'altra.
  
En les albors del tercer mil·leni, la societat europea i, dins d'ella, de forma protagonista, la valenciana, estan assistint als canvis que s'estan succeint en les relacions socials i econòmiques com a conseqüència de la gradual incorporació a la vida quotidiana de les noves tecnologies de la informació. Emperò, no és prou ser mer convidat de pedra o subjecte passiu del que altres creen, sinó que resulta imprescindible timonejar aquest procés. Sols d'aquesta mena aconseguirem de situar-nos a l'avantguarda d'aquesta nova era o d'assolir quotes elevades de benestar.
  
Davant dels reptes que ofereix l'estat actual de coses, les administracions europees han reaccionat positivament. Per bé que és cert que els poders públics no són els cridats exclusivament a ser-ne l'empenta motora de tal procés, ans correspondrà a la iniciativa social aquesta comesa, però sí que estan convocats a crear les condicions idònies per a l'èxit. En aquest sentit, la Unió Europea ha apostat decididament per la promoció i consolidació d'aqueixa nova cultura, tot batejant-la amb el nom de societat de la informació, i denotant amb tal nominació el protagonisme que reconeix a la pròpia societat en el desenvolupament dels esdeveniments.
  
La Generalitat Valenciana no s'ha quedat a la saga en el procés que descrivim. L'aprovació del Pla Estratègic de Modernització de l'Administració Valenciana (PEMAV), mitjançant Acord de 5 de febrer de 1996, del Govern Valencià, i, dins d'aquest en concret, el projecte PLANTEL, acrònim de Pla Director de Telecomunicacions de la Generalitat Valenciana, incloïa un programa específic referit a la societat de la informació, en què s'assignava a la nostra administració autonòmica el paper de promotor, en col·laboració amb els agents socioeconòmics de la Comunitat Valenciana.
  
La rellevància del projecte s'ha desvelat encara més amb la iniciativa presentada per la Generalitat Valenciana durant 1997, en la discussió per a la incorporació de fons addicionals al pressuposo inicial del Marc Comunitari de Suport, on es va proposar a la Comissió i s'obtingué d'aquesta la reconsideració estratègica en la planificació dels projectes inclosos en els plans de desenvolupament regional i la creació d'un subeix específic amb la denominació de Societat de la Informació, integrat en l'Eix 6 Infraestructures de Suport a les Activitats Econòmiques.
  
En coherència amb aquesta línia d'actuació, els projectes de la Societat de la Informació durant la legislatura present s'erigeixen en un dels pilars estratègics de l'actuació del Govern Valencià, i en constitueixen clares mostres la recent creació de la Vicepresidència Segona del Govern Valencià, amb funcions en matèria de foment del trànsit de la Comunitat Valenciana cap a la societat de la informació i de canalització dels recursos econòmics derivats de l'eix estratègic del mateix nom, inclosos en els plans i fons comunitaris, o la consolidació d'una Direcció General per a la Modernització i Racionalització de l'Administració Pública amb competències decisives en la matèria i, finalment, les pròpies negociacions del Pla de Desenvolupament Regional per al període 2000-2006.
  
Tant el nivell actual del procés d'incorporació social a les noves tecnologies, com la nova estructura organitzativa i competencial de la Generalitat Valenciana, aconsellaven en conseqüència la creació d'una Comissió Interdepartamental que liderara els últims trams en el trajecte cap a la Societat de la Informació, i que promogués aqueix nou impuls definitiu. Una Comissió que, juntament amb les tradicionals funciones de qualsevol òrgan col·legiat, tingués atribuïdes competències de caràcter relacional amb altres òrgans, singularment amb els seus homòlegs, a efectes de compartir coneixements, intercanviar experiències i comunicar propostes, tot això per mor de sumar esforços i voluntats i de provocar i realitzar les sinergies necessàries a l'efecte. Dins d'aquesta teleologia, semblava igualment indefectible assignar-li competències en referència als recursos econòmics provinents de la Unió Europea, bàsicament adreçades a la distribució equitativa per projectes d'aquells fons, projectes que inclouran igualment iniciatives de modernització i racionalització de la pròpia administració pública.
  
En atenció d'aquests motius, en ús de les facultats conferides per l'article 69 de la Llei 5/1983, de 30 de desembre, de Govern Valencià, amb la deliberació prèvia del Govern Valencià, en la reunió del dia 11 de gener de 2000, i a proposta del seu president,
  
DECRETE
  
Article 1. Creació, adscripció i naturalesa de la Comissió
  
1. Es crea la Comissió Interdepartamental per al Foment de la Societat de la Informació, adscrita a la Presidència de la Generalitat Valenciana, amb les funcions, competències, la composició i el funcionament que regula aquest decret.
  
2. La creació de la Comissió Interdepartamental per al Foment de la Societat de la Informació no implicarà cap increment de la despesa pública de la Generalitat Valenciana.
  
3. La Comissió Interdepartamental per al Foment de la Societat de la Informació és un òrgan col·legiat de la Generalitat Valenciana de caràcter impulsor, coordinador, deliberant, assessor i resolutiu respecte de les matèries i funcions que expressament se li assignen en aquest decret i en la resta de la normativa que resulte d'aplicació i, singularment, respecte de la promoció de l'ús social de les noves tecnologies de la informació en l'àmbit de la Comunitat Valenciana.
  
Article 2. Competències i funciones de la Comissió
  
Correspon a la Comissió Interdepartamental per al Foment de la Societat de la Informació:
  
a) Realitzar les anàlisis pertinents i elaborar informes en relació amb l'estat actual de desenvolupament de la societat de la informació a la Comunitat Valenciana, i confeccionar, si convé, estadístiques al respecte.
  
b) Elaborar i proposar projectes, plans i iniciatives que consoliden, impulsen i potencien el procés cap a la generalització de la societat de la informació, especialment projectes d'inversió que puguen ser creditors de finançament a càrrec dels fons de la Unió Europea.
  
c) Informar i assessorar el Govern Valencià i els òrgans de l'administració de la Generalitat Valenciana sobre les propostes, projectes, iniciatives i activitats que es vulguen emprendre en relació amb la societat de la informació.
  
d) Coordinar les actuacions dels òrgans administratius amb competències en la matèria.
  
e) Assignar i distribuir entre els diversos projectes de la societat de la informació els recursos econòmics inclosos globalment a tal efecte en els plans de desenvolupament regional i en el marc dels Fons Estructurals Comunitaris atribuïts a la Comunitat Valenciana.
  
f) Actuar com a òrgan de relació amb els seus homòlegs en les corporacions locals, en les comunitats autònomes, en l'Estat i en la Unió Europea.
  
g) Qualssevol altres competències i funcions relacionades amb l'àmbit de la seua competència o que li siguen atribuïdes per la normativa vigent o per la que en el futur es dicte, així com les que li encomane el Govern Valencià per mandat específic o disposició de caràcter general, i les que li deleguen els òrgans amb competències en la matèria.
  
Article 3. Composició de la Comissió
  
1. La Comissió Interdepartamental per al Foment de la Societat de la Informació estarà integrada pels membres següents:
  
a) President: el president de la Generalitat Valenciana.
  
b) Vicepresident 1r: el vicepresident segon de la Generalitat Valenciana.
  
c) Vicepresident 2n: el conseller d'Economia i Hisenda.
  
d) Vocals:
  
- El conseller de Sanitat.
  
- El conseller d'Indústria i Comerç.
  
- El conseller de Justícia i Administracions Públiques.
  
- La subsecretària del Portaveu del Govern i de Comunicació, de la Presidència de la Generalitat Valenciana.
  
- El subsecretari de Política Pressupostària i Tresor, de la Conselleria d'Economia i Hisenda.
  
- El secretari general de la Conselleria d'Indústria i Comerç.
  
- La directora general de Comunicació, de la Presidència de la Generalitat Valenciana.
  
- El director general d'Economia, de la Conselleria d'Economia i Hisenda.
  
- El director general d'Ordenació i Innovació Educativa i Política Lingüística, de la Conselleria de Cultura, Educació i Ciència.
  
- El director general de l'Agència per a la Qualitat, Avaluació i Modernització dels Serveis Assistencials, de la Conselleria de Sanitat.
  
- La directora general per a la Modernització i Racionalització de l'Administració Pública, de la Conselleria de Justícia i Administracions Públiques, la qual exercirà alhora les funcions de Secretaria de la Comissió.
  
2. Tots els membres dotaran la Comissió del suport o infraestructura tècnica i administrativa necessària per al seu funcionament regular.
  
3. La Comissió disposarà d'una Secretaria Administrativa, que serà exercida per l'Àrea del Gabinet de Coordinació Interdepartamental de la Subsecretaria del Secretariat del Govern i Relacions amb les Corts, segons disposa l'article 25.2 del Decret 83/1999, de 30 de juliol, del Govern Valencià, pel qual s'aprova el Reglament Orgànic i Funcional de la Presidència de la Generalitat.
  
4. La Comissió podrà acordar tots els afers a debat que siguen necessaris o convenients, l'assistència de funcionaris, tècnics o especialistes en la matèria de què es tracte, a efectes que la informen i assessoren. Aquestes persones tindran veu però no vot. Per a la realització de les sessions i l'adopció dels seus acords, la Comissió podrà recaptar igualment informes o dictàmens tècnics d'altres comissions i òrgans administratius.
  
Article 4. Funcionament de la Comissió
  
1. La constitució, convocatòria, règim de sessions i d'adopció d'acords i, en general, el funcionament de la Comissió Interdepartamental per al Foment de la Societat de la Informació, s'ajustaran al que estableix la Llei 5/1983, de 30 de desembre, de Govern Valencià, i els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
2. La Comissió Interdepartamental per al Foment de la Societat de la Informació, sense perjudici del que disposa el paràgraf anterior, podrà aprovar normes pròpies de funcionament o de règim intern per al millor exercici de les seues atribucions. En especial, podrà preveure l'existència i regular el funcionament de grups de treball o de comissions tècniques.
  
DISPOSICIONS FINALS
  
Primera. Desenvolupament normatiu
  
La Vicepresidència Segona del Govern Valencià i la Conselleria d'Economia i Hisenda queden facultades per a dictar les disposicions necessàries per al compliment i el desenvolupament d'aquest decret.
  
Segona. Entrada en vigor
  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 11 de gener de 2000
  
El president de la Generalitat Valenciana,


Còpia Permalink ELI